РЕГЛАМЕНТ (ЕС) № 656/2011 НА КОМИСИЯТА
от 7 юли 2011 година
за прилагане на Регламент (ЕО) № 1185/2009 на Европейския парламент и на Съвета относно статистиката за пестициди по отношение на определенията и списъка на активните вещества
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1185/2009 на Европейския парламент и на Съвета от 25 ноември 2009 г. относно статистиката за пестициди (1), и по-специално член 5, параграфи 2 и 3 от него,
като има предвид, че:
(1)
С Регламент (ЕО) № 1185/2009 се установява нова рамка за произвеждане на съпоставими статистически данни за Европа относно продажбата и употребата на пестициди.
(2)
В съответствие с член 5, параграф 2 от Регламент (ЕО) № 1185/2009 е необходимо да се приеме определение на термина „третирана площ“, посочена в раздел 2 от приложение II към посочения регламент, като то следва да се разбира и прилага по еднакъв начин в целия Съюз в интерес на сравнимостта.
(3)
В съответствие с член 5, параграф 3 от Регламент (ЕО) № 1185/2009 Комисията следва да адаптира редовно и най-малко на всеки пет години списъка на веществата, които трябва да бъдат обхванати, и класификацията им по категории продукти и класове химически вещества съгласно приложение III. Необходимо е да се актуализира списъкът, приложен към цитирания регламент, за да бъде включен периодът 2010 г.-2015 г., тъй като той последно е актуализиран през 2006 г.
(4)
Броят на веществата и сложността, произтичаща от набелязването на подходящите съединения и класификация, затрудняват националните статистически органи при правилното създаване на необходимите средства за събиране на информацията за употребата и пускането на пазара. Поради това в него следва да се включат само веществата, на които е присвоен идентификационен номер от една или и от двете основни международно признати институции за регистрация на химични съединения или пестициди Chemical Abstracts Service на Американското химическо общество (CAS) и Аналитичния съвет за международно сътрудничество по пестицидите (CIPAC).
(5)
Мерките, предвидени в настоящия регламент, са в съответствие със становището на Комитета на Европейската статистическа система,
ПРИЕ НАСТОЯЩИЯ РЕГЛАМЕНТ:
Член 1
Понятието „третирана площ“, посочено в раздел 2 от приложение II към Регламент (ЕО) № 1185/2009, означава основната третирана площ, определена като „физическата площ с културата, третирана поне веднъж с дадено активно вещество, независимо от броя на приложенията“.
Член 2
Приложение III към Регламент (ЕО) № 1185/2009 се заменя с приложението към настоящия регламент.
Член 3
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 юли 2011 година.